Թուրքիայի ուժերը հատել են Իրաքի սահմանը՝ շարունակելով քուրդ ապստամբների դեմ ուղղված գործողությունները
Իրաքի տարածք իրականացվող ներխուժման, ըստ Թուրքիայի զինված ուժերի տվյալների, մասնակցում է 22 գումարտակ
Թուրքիայի զինված ուժերի ստորաբաժանումներն ընդլայնել են Իրաքի տարածքում կատարվող ռազմական գործողությունները: Ռազմական այս գործողություններն իրականացվում են ի պատասխան Քրդստանի աշխատավորական կուսակցության զինյալների կողմից չորեքշաբթի օրը իրականացված հարձակման, որի արդյունքում զոհվել է Թուրքիայի զինված ուժերի 24 զինծառայող: Թուրքիայի վարչապետ Ռեջեփ Թայիփ Էրդողանի համաձայն, քուրդ ապստամբներին հետապնդելու նպատակով ձեռնարկված հարձակումները վերածվել են ավելի լայնածավալ ռազմական գործողությունների: Ելույթ ունենալով հեռուստատեսությամբ՝ Էրդողանն ասել է, թե իր երկրի զինված ուժերը ցամաքային և օդային վճռական հարվածներ կհասցնեն ահաբեկիչներին: Այս հարվածները, ըստ Էրդողանի, կազմում են ահաբեկչության խնդրին վերջնական լուծում տալուն ուղղված գործողությունների մասերից մեկը: Իրաքի տարածք իրականացվող ներխուժման, ըստ Թուրքիայի զինված ուժերի տվյալների, մասնակցում է 22 գումարտակ, որոնց կազմում, փորձագետների կարծիքով, ընդգրկված է 10-ից 15 հազար զինծառայող, ինչը 2008 թվականից ի վեր Թուրքիայի ամենալայնածավալ ներխուժումն է հարևան երկրի տարածք: Իրաքյան Քրդստանի բարձրաստիճան պաշտոնյաներից մեկը՝ Ներչիվան Բարզանին այցելել է Անկարա՝ բանակցություններ անցկացնելու նպատակով, որոնց ընթացքում խոստացել է համագործակցել Թուրքիայի հետ: Այս հայտարարությանն ի պատասխան Թուրքիայի արտաքին գործերի նախարար Ահմեդ Դավութօղլուն ասել է, թե իր պետությունը բառերի փոխարեն հստակ գործողություններ է պահանջում: Թուրքիայի կառավարությունը, որը ցանկանում է նվազեցնել այս երկրի հասարակության վրդովմունքը Քրդստանի աշխատավորական կուսակցության հարձակումներով, հավատարիմ է գրեթե երեք տասնամյակ շարունակվող հակամարտությանը ռազմական լուծում գտնելուն: Վերլուծաբանների համոզմամբ սակայն, քիչ է հավանական, որ Թուրքիայի վարչապետը Քրդստանի աշխատավորական կուսակցության ընդդեմ ուղղված գործողությունների նման միջոցներ ձեռնարկի երկրի քրդական օրինական հիմնական «Խաղաղություն և ժողովրդավարություն» կուսակցություն նկատմամբ: Էրդողանը մեղադրել է այս կուսակցությանը «ահաբեկչության ձայնը» լինելու համար և կոչ արել կուսակցության ղեկավարներին որպես ահաբեկչական դատապարտել ա Քրդստանի աշխատավորական կուսակցության գործողությունները: «Խաղաղություն և ժողովրդավարություն» կուսակցությունը սակայն հրաժարվել է կատարել Էրդողանի պահանջը՝ փոխարենը հորդորելով երկու կողմերը դադարեցնել մարտական գործողությունները: